**EELNÕU 2024/279**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | JK |
| sotsiaalkomisjon | X |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

**OTSUS**

27. juuni 2024 nr

Viljandi linna 2023. aasta konsolideerimisgrupi

majandusaasta aruande kinnitamine

Võttes aluseks kohaliku omavalitsuse korralduse seaduse § 22 lõike 1 punkt 1, kohaliku omavalitsuse üksuse finantsjuhtimise seaduse § 29 lõige 11, Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 18 ning arvestades Audest Audiitorteenuste Osaühing sõltumatu vandeaudiitori aruannet ja linnavolikogu revisjonikomisjoni ettepanekut, Viljandi Linnavolikogu

**o t s u s t a b:**

1. Kinnitada Viljandi linna 2023. aasta konsolideerimisgrupi majandusaasta aruanne vastavalt lisadele.
2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Kadri Kütt, Anneli Rähn

**Esitatud:** 03.06.2024

**Esitaja:** Viljandi Linnavalitsus **Ettekandja:** Johan-Kristjan Konovalov

**Lk arv:** 3

**Hääletamine:** poolthäälteenamus

Seletuskiri

**Viljandi linna 2023. aasta konsolideerimisgrupi majandusaasta aruande kinnitamine**

1. Kinnitada 2023. aasta konsolideerimisgrupi majandusaasta aruanne.

2. KOKS § 22 lõige 1 punkt 1 alusel on volikogu pädevuses valla- või linnaeelarve vastuvõtmine ja muutmine ning majandusaasta aruande kinnitamine ning audiitori määramine.

Majandusaasta aruande koostamine ja kinnitamine toimub KOV finantsjuhtimise seaduse § 29 ja Viljandi linna finantsjuhtimise korra § 18 alusel.

Kohaliku omavalitsuse üksuse raamatupidamise aastaaruande audiitorkontroll toimub vastavalt audiitortegevuse seadusele. Hanke tulemusena on Viljandi Linnavalitsuse ja Aktsiaselts Viljandi Veevärk 2023-2024 aastate majandusaasta aruannete auditeerijaks Audest Audiitorteenuste Osaühing.

Majandusaasta aruande koostamisel lähtutakse raamatupidamise seaduses sätestatud põhimõtetest, arvestades kohaliku omavalitsuse üksuse finantsjuhtimise seaduses (KOFS) sätestatud erisusi. Majandusaasta aruande koostab ja kiidab heaks linnavalitsus. Linnavalitsuse poolt heakskiidetud ja allkirjastatud majandusaasta aruandele lisatakse vandeaudiitori aruanne ja linnavalitsuse protokolliline otsus aruande heakskiitmise kohta. Majandusaasta aruande kinnitamine on volikogu pädevuses.

Enne majandusaasta aruande kinnitamist volikogus vaatab revisjonikomisjon volikogule esitatud majandusaasta aruande läbi ja koostab selle kohta kirjaliku aruande, mis esitatakse volikogule. Aruandes avaldab revisjonikomisjon, kas ta toetab linnavalitsuse koostatud majandusaasta aruande kinnitamist. Lisaks annab revisjonikomisjon aruandes ülevaate oma tegevuse kohta. Volikogu kinnitab majandusaasta aruande hiljemalt 30. juuniks otsusega.

Majandusaasta aruanne, vandeaudiitori aruanne, linnavalitsuse protokolliline otsus aruande heakskiitmise kohta ning volikogu otsus aruande kinnitamise kohta avaldatakse pärast nende kinnitamist seitsme tööpäeva jooksul Viljandi linna veebilehel.

3. Viljandi linna 2023. aasta konsolideeritud majandusaasta aruanne sisaldab andmeid linna ametiasutuste ja nende hallatavate asutuste ning linna tütarettevõtte Aktsiaselts Viljandi Veevärk majandustegevuse tulemuste kohta.

Lühidalt majandusaasta andmetest:

Eelmise aasta lõpu seisuga oli linna konsolideerimisgrupi bilansimaht 66,2 miljonit eurot, põhivara maht sealhulgas 60 miljonit eurot (ca 91% bilansimahust). Aruandeaasta tegevustulud olid 39,6 miljonit eurot ja tegevuskulud 40,5 miljonit eurot. Aruandeperioodi tulem kokku oli -1,5 miljonit eurot.

Aruandeaastal olid Viljandi linna konsolideerimata tegevustulud 37 miljonit eurot ning tegevuskulud 37,9 miljonit eurot. 2023. aasta tulem koos finantstulude ja -kuludega oli -1,4 miljonit eurot.

Konsolideeritud aruande tuludes oli suurim kasv võrreldes 2022. aastaga saadud toetustes +3,8 miljonit eurot. Maksutulud suurenesid 1,4 miljoni euro võrra. Kaupade ja teenuste müük kasvas 1 miljoni euro võrra. Kuludes olid muutused järgnevad: tööjõukulud +2,8 miljonit eurot, majandamiskulud +1,1 miljonit eurot, antavate toetuste maht jäi sisuliselt samaks, muud kulud +1,3 miljonit eurot. Põhivara kulumit arvestati 2023. aastal kokku 4,4 miljonit eurot.

Konsolideerimata aruande kohaselt oli Viljandi linna bilansimaht seisuga 31.12.2023 57,7 miljonit eurot (31.12.2022 seisuga 54 miljonit eurot). Materiaalne põhivara moodustas bilansimahust olulise osa – 90% ehk 52,1 miljonit eurot. Raha oli bilansipäeval pangakontodel ca 3,4 miljonit eurot ning osalus tütarettevõttes 5,0 miljonit eurot. Lühiajalisi kohustisi oli linnal bilansipäeva seisuga 6,5 miljonit eurot ja pikaajalisi kohustisi 17,2 miljonit eurot.

Viljandi linna 2023. aasta lõpliku eelarve maht oli 44,5 miljonit eurot, täitmise järgi oli maht 48,4 miljonit eurot. Linna põhitegevuse tulude eelarve täideti 100% ehk 35,1 miljonit eurot. 2023. aastal laekus üksikisiku tulumaksu kokku 17,6 miljonit eurot. Võrreldes 2022. aastaga oli tulumaksu laekumise muutus +1,4 miljonit eurot ehk 8,5% rohkem.

Linna põhitegevuse kulude eelarve täitmine oli kokku 32,9 miljonit eurot, sellest 1,9 miljonit eurot kulus toetustele ja 31 miljonit eurot majandamiskuludele.

Olulisemad investeeringud kulutatud summade alusel olid Lasteaed Karlssoni uue õppehoone ehitus, Järveotsa arendusala tänavate ja tehnovõrkude rajamine, Ranna pst 1 staadioni olmehoone rekonstrueerimine, Viljandimaa Vabadussõjas langenute mälestusmärgiga seotud tööd, Männimäe skatepark ja Viljandi Hoolekandekeskuse lifti vahetus. Investeeringute kogunimekiri on kajastatud majandusaasta aruande lehekülgedel 28-29.

Võlakohustiste maht oli 2023. aasta lõpu seisuga linnal kohaliku omavalitsuse üksuse finantsjuhtimise seaduses sätestatud kriteeriumite alusel 23,4 miljonit eurot. Netovõlakoormus oli aastavahetusel 56,9%. 2022. aasta lõpus oli linna netovõlakoormus 53,2%.

4. Kulu või tulu suurus linnale – aruanne ei too kaasa rahalist kulu ega tulu.

(allkirjastatud digitaalselt)

Kadri Kütt

rahandusameti juhataja

(allkirjastatud digitaalselt)

Anneli Rähn

pearaamatupidaja